Document ID: 32010R0600

KOMISSION ASETUS (EU) N:o 600/2010,
annettu 8 päivänä heinäkuuta 2010,
Euroopan parlamentin ja neuvoston asetuksen (EY) N:o 396/2005 liitteen I muuttamisesta siltä osin kuin on kyse lisäyksistä ja muutoksista esimerkkeihin sukua olevista lajikkeista tai muista tuotteista, joihin sovelletaan samaa jäämien enimmäismäärää
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 4 artiklan,
sekä katsoo seuraavaa:
(1)
Useat jäsenvaltiot ovat pyytäneet tehtäväksi pienehköjä muutoksia ja lisäyksiä asetuksen (EY) N:o 396/2005 liitteessä I olevaan sarakkeeseen ”Esimerkkejä sukua olevista lajikkeista tai muista tuotteista, joihin sovelletaan samaa jäämien enimmäismäärää”.
(2)
Nämä muutokset ja lisäykset ovat tarpeen, jotta asetuksen (EY) N:o 396/2005 liitteeseen I voidaan lisätä uusia hedelmiä, vihanneksia ja viljoja, joita on tullut saataville jäsenvaltioiden markkinoilla.
(3)
Liitteeseen olisi lisättävä seuraavat hedelmät, vihannekset, viljat ja eläinperäiset tuotteet: mineola, oratuomenmarja, mesimarja, mesivadelma, Physalis-suvun lajien hedelmät, limekvatti, mangostani, pitaija, maakastanja, kiivimarja, liperinjuuri, angelikajuuri, gentianjuuri, puutomaatti, gojimarjat, choy sum, portugalinkaalit, herneen ja retiisin lehdet, amarantti ja sen siemenet, agretti, muiden cucurbitacea-kasvien siemenet kuin kurpitsan, kvinoa, seljat, neidonhiuspuun lehdet, syötävät kukat, minttu ja riista. Puolukat siirretään pensasmustikoiden luokasta karpaloiden luokkaan. Viinirypäleiden latinankielinen nimi muutetaan vastaamaan kansainvälistä nimikkeistöä.
(4)
Sen vuoksi asetusta (EY) N:o 396/2005 olisi muutettava.
(5)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 396/2005 liite I tämän asetuksen liitteellä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä heinäkuuta 2010.

Labels: 7
0
17
6